stanford-oval/wikipedia huggingface dataset:
Folklore (אלבום של טיילור סוויפט)

Folklore (בעברית: פוֹלקלוֹר) הוא אלבום האולפן השמיני של הזמרת-יוצרת האמריקאית טיילור סוויפט. האלבום יצא לאור ב-24 ביולי 2020 בהוצאת חברת התקליטים ריפבליק רקורדס. הוא נוצר בזמן בידוד במהלך מגפת הקורונה והופק בידי ג'ק אנטונוף, ארון דסנר וסוויפט עצמה. האלבום הופץ 16 שעות לאחר ההכרזה עליו, ובכך מהווה "אלבום הפתעה". בשונה מאלבומיה הקודמים של סוויפט, הוא אינו מכוון למיינסטרים המוזיקלי, אלא מאופיין בסגנון מוזיקלי המשלב אינדי פולק, רוק אלטרנטיבי, אלקטרו-פולק וצ'אמבר פופ. האלבום זכה לתשבחות, בין היתר בשל האווירה הרוגעת ונושאי הפנטזיה שמציגים שיריו, והיו שהגדירו אותו האלבום הטוב ביותר שהוציאה סוויפט. "Cardigan" יצא כסינגל המוביל של האלבום מייד עם צאתו ב-24 ביולי 2020. השיר "Exile", שנעשה בשיתוף עם הלהקה בון איבר, והשיר "Betty", יצאו כסינגלים באוגוסט באותה השנה. באוקטובר 2020 יצא "The 1" כסינגל שיווקי רשמי מתוך מהאלבום.
האלבום שבר מספר שיאים בשירותי הסטרימינג, בהם מספר ההשמעות הגבוה ביותר ב-24 השעות הראשונות בספוטיפיי לאלבום מאת זמרת (והמקום השני בקטגוריה זו בכלל) ומספר ההשמעות הגבוה ביותר בשבוע הראשון לאלבום פופ באפל מיוזיק. בארצות הברית נמכר בלמעלה מ-500,000 עותקים בשלושת ימי המכירות הראשונים, שיא לאלבום בשנת 2020. Folklore נמכר בעולם בלמעלה מ-1.3 מיליון עותקים במהלך היממה הראשונה לצאתו, והוא אחד האלבומים היחידים בהיסטוריה שעשו זאת. בשבוע הראשון לצאתו נמכר בלמעלה משני מיליון עותקים ברחבי העולם, ובכך נכלל ברשימת עשרת האלבומים הנמכרים ביותר בשבוע הראשון. בארצות הברית נמכר בלמעלה מ-846,000 עותקים בשבוע הראשון לצאתו (מעל לכל אלבום אחר בשנה זו) ובכך הגיע למקום הראשון במצעד בילבורד 200, והיה לאלבומה השביעי ברציפות של סוויפט שעשה זאת. האלבום הגיע לראש מצעדי האלבומים באוסטרליה, בקנדה, בבלגיה, באירלנד, בניו זילנד, בשווייץ ובממלכה המאוחדת.
כל שש עשרה רצועות האלבום נכנסו למצעד בילבורד הוט 100, כששלוש מתוכן נכנסו לעשירייה הפותחת. הסינגל "Cardigan" הגיע למקום הראשון במצעד, והיה לשירה השישי של סוויפט שעשה זאת. סוויפט אף הייתה לאמן הראשון בהיסטוריה שהופיע במקום הראשון באותו השבוע במצעד בילבורד הוט 100 לסינגלים ובמצעד בילבורד 200 לאלבומים. בשנת 2021 זכתה סוויפט בפעם השלישית בפרס גראמי בקטגוריית "אלבום השנה" עבור Folklore והייתה לאישה הראשונה והיחידה בהיסטוריה שעשתה זאת.
הרעיון לאלבום והפקתו

בשנת 2020 תכננה סוויפט לקיים את סיבוב ההופעות השביעי שלה "Lover Fest", לקידום אלבומה Lover, אך בעקבות מגפת הקורונה סיבוב ההופעות בוטל. היא סיפרה בראיון למגזין בילבורד כי הרעיון לאלבום "התחיל מתמונות, אלמנטים חזותיים שקפצו לי לראש ועוררו בי יצירותיות וסקרנות". לדבריה, "יצקתי לתוך האלבום את כל רצונותיי, חלומותיי, פחדיי והגיגיי. חיברתי והקלטתי את המוזיקה תוך כדי בידוד, אך למעשה עשיתי זאת תוך שיתוף פעולה עם כמה שותפים לדרך".‏
ארון דסנר, גיטריסט אינדי רוק וחבר בלהקת דה נשיונל, היה בבידוד עם משפחתו, עת שפנתה אליו סוויפט, בבקשה שיחבר עימה מספר שירים לאלבום. 11 שירים נכתבו עם דסנר במהלך החודשים שלאחר מכן והאחרים נכתבו ביחד עם ג'ק אנטונוף, ויליאם באורי ובון איבר. דסנר ציין בחשבון הטוויטר שלו כי "חשבתי שייקח זמן לכתוב את השירים בשל המרחק הפיזי ביני ובין סוויפט כתוצאה מהבידוד. עם זאת, כאשר כמה שעות לאחר תחילת העבודה סוויפט שלחה לי הודעה קולית עם שיר שהושלם, החל מומנטום שלא נפסק מאז".
האלבום עצמו יצא בהפתעה, ללא פרסום מוקדם, ובמהלך הפקתו רק מספר אנשים מצומצם היה מעורב בפרויקט וידע על קיומו.
מוזיקה ומילים

סיפור שהופך לפולקלור הוא סיפור שעובר מדור לדור ומפה לאוזן. לפעמים אפילו כשיר. הגבול בין פנטזיה למציאות מיטשטש ולא ניתן לשרטט קו ברור בין אמת לבדיה. הנחות הופכות, עם הזמן, לעובדות. מיתוסים, סיפורי רוחות רפאים ואגדות; מעשיות ומשלים; רכילות ואגדה; סודותיו של אדם נחשפים בפני כול. בזמן הבידוד הדמיון שלי השתולל והוליד את האלבום הזה; אוסף שירים וסיפורים ששצפו כזרם של רעיונות. על ידי העלאתם על הנייר ברחתי מהמציאות לעולם הפנטזיה, ההיסטוריה והזיכרון. סיפרתי את הסיפורים האלה כמיטב יכולתי, כשכל אחד מהם מקבל את האהבה והקשב הראויים. כעת תפקידכם הוא להעביר אותם הלאה.
אורך המהדורה הרגילה של Folklore שעה ושלוש דקות והיא מורכבת מ-16 רצועות. מהדורת ה"דלוקס" כוללת שיר בונוס, "The Lakes", שמופיע כרצועה ה-17. להקת האינדי פולק האמריקאית בון איבר משתתפת בשיר "Exile", הרצועה הרביעית באלבום, שיצא בהמשך כסינגל השני מתוכו. את האלבום כתבו והפיקו סוויפט, דסנר ואנטונוף, תוך מתן קרדיט לוויליאם באורי לכתיבת השירים "Exile" ו-"Betty", ולג'סטין ורנון לכתיבת השיר "Exile". בשנת 2021, נחשף כי ג'ו אלווין (ויליאם באורי) השתתף בהפקת השירים "Exile",‏ "Betty",‏ "My Tears Ricochet",‏ "August",‏ "This Is Me Trying" ו-"Illicit Affairs".
מוזיקה ומילים > סגנון מוזיקלי

המבקרים תיארו את Folklore כאלבום אינדי פולק, רוק אלטרנטיבי, אלקטרו-פולק וצ'אמבר פופ. כמו כן, סגנונו תואר כמשלב אלמנטים של אינדי רוק, מוזיקה אלקטרונית, דרים פופ וקאנטרי. באלבום אין שירי פופ קלאסיים, וכריס וילמן מווראייטי ציין אותו בשל כך כיצירה שבה נוטשת סוויפט את המיינסטרים, ש"אפיין את שאר אלבומיה ושיריה". בנוסף לכך, האלבום מורכב משירי דאון-טמפו, בהפקת לו-פיי ומנגינות "אלגנטיות" (על פי תיאורה של האנה מלריאה מ-NME) המשתלבות לכלל צליל מודרני, תוך שימוש בכלים קלאסיים כמו פסנתר, גיטרות, כלי הקשה וכלי מיתר. ניל מק'קורמיק מהדיילי טלגרף ציין כי האלבום "מאופיין בסאונד דיגיטלי, אלמנטים של סינת'פופ ומילים מתחכמות, שהפכו את סוויפט לכוכבת הפופ שהיא היום". ברולינג סטון ציינו כי האווירה של האלבום דומה לזו של "Safe & Sound", שיר זוכה פרס גראמי של סוויפט משנת 2012. כמה מבקרים ציינו כי ההפקה מתאפיינת במינימליזם ובאיפוק, באופן המבליט את קולה של סוויפט ואת מילות השירים.
מוזיקה ומילים > נושאים עיקריים

האלבום מבטא מחד מודעות עצמית והסתכלות פנימית של סוויפט, כשהשירים בו בוחנים את חייה מכמה זוויות שונות, חלקם כתובים בגוף שלישי. מנגד, הוא גולל בפני המאזין מגוון סיפורים בדיוניים, כך שסגנון הכתיבה מתאפיין באישי ובבדיוני בו-בזמן.
במהלך שידור חי של הפרמיירה לקליפ של "Cardigan" ביוטיוב, סיפרה סוויפט כי לאורך מילות השירים באלבום שזורות "ביצי פסחא", כשניתן למצוא לאורך השירים "התפתחות של דמויות ומוטיבים חוזרים שבאמצעותם ניתן לזהות מי שר על מי... למשל, יש שלושה שירים שאני מאגדת אותם למה שאני קוראת לו 'משולש האהבה של גיל ההתבגרות'. שירים אלו בוחנים משולש רומנטי מנקודת מבט של שלוש דמויות בתקופות שונות בחייהן" (מדובר על הרצועות "Cardigan",‏ "August" ו-"Betty"). היא תיארה את האלבום "מהורהר ומאופיין באסקפיזם; עצוב, יפה ואף טרגי". את השיר "Cardigan" תיארה כשיר על "אהבה שאבדה, ומדוע האהבות הראשונות שלנו חרוטות היטב בזיכרוננו". הדמויות המתוארות באלבום כוללות: אלמנה זקנה שהתנהלותה שערורייתית ומעוררת אנטגוניזם; ילדה מפוחדת בת שבע, שמתוארים יחסיה עם חברתה הטובה ביותר, לאחר שהשתיים חוו טראומה; רוח רפאים הצופה באויביה בהלוויה שלהם; אלכוהוליסטים בגמילה; ונער מתבגר. אל אלו מצטרפים שלושת השירים העוסקים במשולש אהבה מזוויות שונות.
קאלי אלגרים מהמגזין Insider ציינה כי כמה משירי האלבום עוסקים במוטיב הקולנוע, למשל "Exile",‏ "This Is Me Trying" או "Hoax", הממשיל את החיים לסרט שבו "גיבור ראשי". אן פאוורס מ-NPR ציינה את הגישה המזלזלת לעיתים קרובות כלפי סוויפט, אך טענה שסוויפט - שהחלה ככוכבת פופ הנערצת על הנוער - התפתחה כאמנית ומראה באלבום זה שהיא יוצרת בוגרת ובשלה, באופן התואם לגילה (בת כשלושים בעת הוצאת האלבום); בעניין זה הדגימה כי בגיל זה או צעיר ממנו, מספר אמנים אחרים הגיעו לרמת בשלות מוזיקלית גבוהה והוציאו אלבומים המשתייכים למופת יצירתם (דוגמאות ל"אמנים בוגרים העוסקים בנושאים המעסיקים מבוגרים" לדבריה): Exile on Main St. של הרולינג סטונז משנת 1972, Court and Spark של ג'וני מיטשל משנת 1974, Songs in the Key of Life של סטיבי וונדר משנת 1976, Either/Or של אליוט סמית' משנת 1997 ו-Stories from the City, Stories from the Sea של פי ג'יי הארווי משנת 2000.
אמנות גרפית

כבר מראשית העבודה על האלבום, היה לטיילור חזון ברור בעניין האמנות החזותית שתלווה את האלבום. שאבנו השראה מיצירות אמנות סוריאליסטיות, המציגות את פרופורציית האדם אל מול הטבע שסביבו, וכן מתצלומים ישנים מתקופת ראשית הצילום ומספרי תמונות משנות ה-40.
אמנות גרפית > עטיפת האלבום

הצלמת בת' גרברנט צילמה את התמונות ששימשו לאלבום. התמונות צולמו בשחור-לבן, בפילטר גוני אפור (grayscale). בעטיפה הדיגיטלית של האלבום מופיעה סוויפט ביער במזג אוויר ערפילי בשעות הבוקר, עומדת לבדה, לבושה מעיל טארטן ארוך ומתחתיה שמלה ארוכה בסגנון חלוצי (prairie skirt), מביטה אל צמרות העצים. בעטיפה האחורית של האלבום, תמונה נוספת שבה עומדת סוויפט כשגבה אל המצלמה, לבושה אריג תחרה, ז'קט ג'ינס שמוט סביב זרועותיה ושיערה קלוע בשתי צמות.
אמנות גרפית > אסתטיקה

הקונספט האסתטי של Folklore ממוקד באלמנטים של טבע, בעצים ובכותנה. הווידאו קליפ של הסינגל המוביל מתוך האלבום, "Cardigan", מתבסס על קו אסתטי זה ונפתח בסצנה של סוויפט יושבת ליד פסנתר וינטג' בבקתה עתיקה ביער, כשהיא לובשת כתונת לילה. בקליפ יער עם עצים מכוסי טחב ופסנתר מתוכו זורם מפל מים.
ב-Vogue כתבה אילנה קפלן כי סוויפט בחרה לאפיין את האלבום בסגנון פסטורלי המאופיין בטרנד הקוטג'קור האינטרנטי שמעודד חיבור אל הטבע ולסגנון פשוט, וממשיך את הסגנון שאפיין את הקליפ של שירה "Safe & Sound" משנת 2012. ב-Beats Per Minute ציינו כי האסתטיקה באלבום מזכירה את עבודותיהם של הציירים גרנט ווד, אנדרו וייאת' וליונל וולדן, תוך ציון הציור "אמריקן גותיק" כבעל אווירה דומה. הדימויים והביגוד באלבום הושוו לסגנונם של הסרטים "נעורי איוואן" מ-1962, "פרסונה" מ-1966, "גברים במלכודת" מ-1972, "פרויקט המכשפה מבלייר" מ-1999, "מידסומר" מ-2019 ו"נשים קטנות" מ-2019.
הוצאה לאור ופעולות קידום

ב-23 ביולי 2020 הכריזה סוויפט על צאת האלבום ברשתות החברתיות, 16 שעות לפני ההשקה הרשמית שלו. לפני הכרזה זו, לא פרסמה דבר על האלבום ולא הוציאה מתוכו אף סינגל, בניגוד לאלבומיה הקודמים. בהמשך אותו יום, פרסמה שב-24 ביולי, יום צאתו של האלבום, יתפרסם גם הקליפ של הסינגל הראשון מתוכו, "Cardigan". האלבום יצא לאור אחד עשר חודשים לאחר צאת האלבום השביעי שלה, Lover, ההפרש הקטן ביותר בין אלבומים עוקבים של סוויפט.‏
האלבום הופץ בכל פלטפורמות המוזיקה הדיגיטליות בחצות 24 ביולי 2020, במקביל לפרסום שמונה תקליטי ויניל עם עטיפות שונות שפורסמו והוצעו לרכישה באתר האינטרנט הרשמי של סוויפט. מהדורת הדלוקס, שהייתה זמינה תחילה בעותקים פיזיים בלבד, הכוללת את רצועת הבונוס "The Lakes", הועלתה לרשתות הזרמות המדיה ב-18 באוגוסט 2020.
בנוסף לכך, שלחה סוויפט העתקים של הקרדיגן שהיא לבשה בקליפ של "Cardigan" לחברים, ידוענים ותומכים שונים. ב-20 באוגוסט, מספר מוגבל של עותקי האלבום עם חתימתה של סוויפט הועמדו למכירה במספר חנויות תקליטים עצמאיות בארצות הברית, על מנת לעזור להן מבחינה כלכלית בעקבות מגפת הקורונה. היא הוציאה ארבעה אוספים שמורכבים משישה שירים מתוך Folklore והעלתה אותם לרשתות הזרמות המוזיקה. היא הסבירה ש"השירים ב-Folklore מחולקים לקבוצות שונות ולפרקים, בהתבסס על נושאים משותפים". האוספים: The Escapism Chapter,‏ The Sleepless Nights Chapter,‏ The Saltbox House Chapter ו-The Yeah I Showed Up at Your Party Chapter (ארבעתם מעוצבים באותיות קטנות) פורסמו ב-21 באוגוסט, ב-24 באוגוסט, ב-27 באוגוסט וב-21 בספטמבר 2020, בהתאמה.
סרט תיעודי, ששמו Folklore: The Long Pond Studio Sessions, הועלה ב-25 בנובמבר 2020 לשרתי דיסני+. סוויפט ביימה את הסרט ובו מתועדים ביצועיה לכל 17 הרצועות ב-Folklore, באולפן לונג פאונד, כשהיא מספרת את סיפור הרקע מאחורי השירים. בנוסף לסוויפט, בסרט מופיעים ג'ק אנטונוף וארון דסנר, בנוסף להופעת אורח של ג'סטין ורנון. הסרט הציג את הפגישה הראשונה פנים אל פנים של סוויפט, דסנר ואנטונוף לאחר שנכנסו להסגר בעקבות מגפת הקורונה. לצד בכורת הסרט, הוציאה סוויפט אלבום במסגרתו הקליטה את השירים בגרסת אולפן. אלבום זה עלה לרשתות הסטרימינג ביום צאתו של הסרט.
חצי שנה לאחר צאת האלבום, הוציאה סוויפט את אלבום הסיקוול שלו, Evermore, אותו כינתה "האח הקטן של Folklore". גם הוא נחשב לאלבום הפתעה ומתוכו יצא הסינגל המוביל "Willow". שני סינגלים נוספים, "No Body, No Crime" ו-"Coney Island", יצאו לאור בינואר 2021.
הוצאה לאור ופעולות קידום > סינגלים

הסינגל המוביל, "Cardigan", יצא לאור ב-24 ביולי 2020, ביחד עם האלבום עצמו. את הקליפ שלו ביימה סוויפט והפיקה ג'יל הרדין. בנוסף לצאת הקליפ, הוציאה סוויפט קליפ בנפרד לכל רצועה מהאלבום הכולל את מילותיה. השיר יצא כסינגל לתחנות רדיו פופ ולתחנות רדיו שירי פופ עכשוויים למבוגרים ב-27 ביולי. לסינגל צורף תזכיר קולי, אותו שלחה במקור לדסנר ב-27 באפריל 2020, העוסק בתהליך יצירת השיר, בתהליך הכתיבה, ההלחנה וההפקה שלו וגם בניסיונות השונים לכתוב אותו בכמה אופנים. השיר הגיע למקום הראשון במצעד הבילבורד הוט 100 בשבוע צאתו והפך לסינגל השישי של סוויפט שהגיע לפסגת המצעד.
"Exile" נשלח לתחנות רדיו להיטים אלטרנטיביים עכשוויים ב-3 באוגוסט והיה הסינגל השני מתוך האלבום. השיר הגיע למקום השישי במצעד הבילבורד הוט 100. "Betty" נשלח לתחנות רדיו קאנטרי ב-17 באוגוסט והיה הסינגל השלישי מתוך האלבום. השיר זכה לתואר השיר שמושמע בהכי הרבה תחנות רדיו קאנטרי במדינה, הסינגל הראשון של סוויפט המשיג הישג זה מאז "Red" שיצא בשנת 2013. לאחר חודשיים שבהם לא יצאו סינגלים מהאלבום, הוחלט ש-"The 1" יישלח לרדיו הלהיטים העכשוויים שבגרמניה, שם יצא כסינגל שיווקי רשמי מתוכו.
קבלת האלבום > פרסים ומועמדויות

במהלך טקס פרסי BreakTudo שהתקיים בשנת 2020, היה האלבום מועמד לפרס "אלבום השנה" ואילו סוויפט הייתה מועמדת לפרס "האמנית הבין-לאומית של השנה". היא זכתה לשלוש מועמדויות בטקס פרסי בחירת הקהל ה-46, לרבות "האלבום של שנת 2020" עבור Folklore, ו"האמנית של שנת 2020". במהלך טקס פרסי המוזיקה האמריקאית 2020 זכתה לארבע מועמדויות: "אמנ/ית השנה", "אמנית נקבה אהובה – פופ/רוק", "הקליפ האהוב ביותר" (עבור "Cardigan") ו"אלבום אהוב – פופ/רוק" (עבור Folklore), וזכתה בשלוש הקטגוריות הראשונות בין אלו.
בטקס פרסי גראמי ה-63 זכו Folklore והשירים שבו לחמש מועמדויות. האלבום עצמו היה מועמד ל"אלבום השנה" ול"אלבום הפופ הווקאלי הטוב ביותר", והיה לאלבום הרביעי שלה שמועמד בשתי הקטגוריות. הסינגל המוביל, "Cardigan", היה מועמד לפרס "שיר השנה" ולפרס "ביצוע סולו הפופ הטוב ביותר", ואילו "Exile" היה מועמד לפרס "ביצוע הפופ הטוב ביותר של צמד/להקה". לבסוף, זכה האלבום בקטגוריית "אלבום השנה" והיה לשלישי של סוויפט שעשה זאת.
| שנה | ארגון | פרס | תוצאה | מקור |
| --- | --- | --- | --- | --- |
| 2020 | פרסי המוזיקה האמריקאית | אלבום הפופ/רוק האהוב ביותר | מועמדות |  |
| 2020 | פרסי המוזיקה של אפל מיוזיק | כותב/ת השירים של השנה (Folklore) | זכייה |  |
| 2020 | פרסי המוזיקה של ARIA | האמנ/ית הבין-לאומי/ת של השנה (Folklore) | מועמדות |  |
| 2020 | פרסי המוזיקה הדנית | האלבום הבין-לאומי של השנה | זכייה |  |
| 2020 | פרסי בחירת הקהל | האלבום של שנת 2020 | מועמדות |  |
| 2020 | גינס שיאי עולם | מספר ההשמעות הגבוה ביותר בספוטיפיי ב-24 השעות הראשונות – לזמרת | זכייה |  |
| 2020 | פרסי המוזיקה של NetEase | האלבום הזר הטוב ביותר | זכייה |  |
| 2020 | פרסי המוזיקה של NetEase | אלבום הפולק הטוב ביותר | זכייה |  |
| 2021 | פרסי המוזיקה של בילבורד | אלבום הבילבורד 200 המוביל | מועמדות |  |
| 2021 | פרסי גפה | האלבום הבין-לאומי של השנה | מועמדות |  |
| 2021 | פרסי גראמי | אלבום השנה | זכייה |  |
| 2021 | פרסי גראמי | אלבום הפופ הווקאלי הטוב ביותר | מועמדות |  |
| 2021 | פרסי דיסק הזהב של יפן | שלושת האלבומים הזרים הטובים ביותר | זכייה |  |
| 2021 | פרסי ג'ונו | האלבום הבין-לאומי של השנה | מועמדות |  |
| 2021 | פרסי המוזיקה של iHeartRadio | אלבום הפופ של השנה | זכייה |  |
| 2022 | פרסי TEC | הישג יצירתי יוצא דופן – הפקת תקליטים/אלבום | מועמדות |  |
הצלחה מסחרית ושיאים > שווקים נוספים

בקנדה, האלבום הגיע הישר למקום הראשון במצעד האלבומים של המדינה, והיה לאלבומה השביעי של סוויפט שהגיע לפסגת המצעד. כל שש עשרה רצועות האלבום נכנסו למצעד קנדה הוט 100, כאשר "Cardigan",‏ "Exile" ו-"The 1" נכנסו לעשירייה הפותחת במצעד. בכך הפכה סוויפט לאחד מהאמנים היחידים בהיסטוריה שהצליחו לעשות זאת.
בממלכה המאוחדת, התייצב האלבום במקום הראשון במצעד האלבומים הבריטי עם מכירות של למעלה מ-37,000 עותקים, שבוע המכירות הדיגיטליות המוצלח ביותר לאלבום במדינה בשנת 2020, כשלפניו החזיק בשיא אמינם עם אלבומו Music to Be Murdered By. הוא הפך לאלבום החמישי ברציפות של סוויפט שהגיע לפסגת מצעד האלבומים של המדינה, ובכך הייתה סוויפט לאחת מחמש האמניות היחידות שעשו זאת, כשהקודמות לה הן מדונה, קיילי מינוג, ברברה סטרייסנד וסלין דיון. במצעד הסינגלים הבריטי, "Cardigan",‏ "Exile" ו-"The 1" הגיעו למקומות שש, שמונה ועשר בהתאמה, ובעקבות כך, נכון ליולי 2020 החזיקה סוויפט בשישה עשר שירים שנכנסו לעשירייה הפותחת במצעד. בין היתר, הפכה לאישה הראשונה בהיסטוריית המצעד ששלושה משיריה שהו במקביל בעשירייה הפותחת של המצעד. בשבוע שלאחר מכן, נשאר האלבום שבוע נוסף בפסגת המצעד והיה לאלבומה הראשון שעשה זאת.
באירלנד התייצב Folklore במקום הראשון במצעד האלבומים ובכך רשם את שבוע הפתיחה המוצלח ביותר לאלבום בשנת 2020. סוויפט הפכה לאמנית הסולו הראשונה שחמישה מאלבומיה הגיעו לצמרת מצעד האלבומים של המדינה במאה ה-21. השירים "Exile",‏ "Cardigan" ו-"The 1" הגיעו למקום השלישי, הרביעי והשביעי במצעד השירים האירי בהתאמה, ובכך צברה סוויפט סך של ארבעה עשר שירים שנכנסו לעשירייה הפותחת במצעד. Folklore הגיע למקום הראשון במצעדי האלבומים בבלגיה, בצ'כיה, בדנמרק, באסטוניה, בפינלנד, בנורווגיה ובשווייץ; לחמישייה הפותחת במצעדי האלבומים באוסטריה, בגרמניה, בהולנד, בסקוטלנד, בספרד, בשוודיה ובליטא; ולעשירייה הפותחת במצעדי האלבומים באיסלנד, באיטליה, בהונגריה וביפן.
בסין נמכר האלבום בכמעט 720,000 עותקים בשבוע הראשון לצאתו, והפך לאלבום המערבי הנמכר ביותר מאת זמרת בשנת 2020. במלזיה תשעה שירים מתוך האלבום נכנסו למצעד הסינגלים, שכולל 20 שירים בסך הכול. השירים שנכנסו לעשירייה הפותחת במצעד היו "Cardigan",‏ "Exile",‏ "The 1",‏ "My Tears Ricochet" ו-"The Last Great American Dynasty".
Folklore אף התייצב במקום הראשון במצעד האלבומים האוסטרלי. הוא היה לאלבום השישי של סוויפט שעשה זאת, והפך אותה לאמן היחיד שעשה זאת לאורך העשור שבין 2010 ל-2020. יתרה מזאת, כל אחת משש עשרה הרצועות של האלבום נכנסה לטופ 50 במצעד המוזיקה האוסטרלי ובכך שברה סוויפט את שיא כל הזמנים לשירים שנכללים במצעד במקביל מאותו אלבום, תוך ש-"Cardigan" הגיע לפסגת המצעד והפך לשירה השישי שעשה זאת. "Exile",‏ "The 1",‏ "The Last Great American Dynasty" ו-"My Tears Ricochet" נכנסו לעשירייה הפותחת במצעד, ובכך הפך Folklore לאלבום הראשון של סוויפט מאז 1989, שחמישה משיריו נכנסו למצעד. סוויפט הפכה לאמן עם הכי הרבה שירים בעשירייה הפותחת של המצעד בשנת 2020.
הצלחה מסחרית ושיאים > כלל העולם

Folklore צבר 80.6 מיליון השמעות בספוטיפיי ביום הראשון לצאתו ובכך קבע שיא גינס לאלבום עם יממת הפתיחה המוצלחת ביותר בספוטיפיי עבור אמנית אישה (ובמקום השני בין כלל האמנים - כשלפניו Scorpion של דרייק). יתר על כן, שבר את השיא של Legends Never Die של ג'וס וורלד והפך לאלבום עם שבוע הפתיחה הטוב ביותר בשירותי הסטרימינג בשנת 2020. שמונה משירי האלבום התייצבו בעשירייה הפותחת במצעד ספוטיפיי העולמי, ו-"Cardigan" הגיע לפסגת המצעד, עם 7.742 מיליון השמעות, ואף השיג את שבוע הפתיחה הטוב ביותר לשיר/סינגל בשנת 2020 בספוטיפיי. Folklore קבע שיא באפל מיוזיק בכך שצבר 35.47 מיליון השמעות ביממה אחת והפך לאלבום הפופ עם שבוע הפתיחה המוצלח ביותר בתולדות אפל מיוזיק.
בשבוע הפתיחה שלו, Folklore צבר 329.1 מיליון השמעות בספוטיפיי, שבוע הפתיחה הטוב ביותר מבחינת השמעות לאלבום בשנת 2020 ושבוע הפתיחה השני המוצלח ביותר בכל הזמנים לאלבום של אישה, כשלפניו ניצב Thank U, Next של אריאנה גרנדה, שצבר 375 מיליון השמעות. לפי ריפבליק רקורדס, האלבום נמכר בלמעלה מ-1.3 מיליון עותקים ביום צאתו, ובלמעלה משני מיליון עותקים בשבוע הראשון לצאתו. חברת התקליטים דיווחה כי שירי האלבום צברו למעלה מ-500 מיליון השמעות וצפיות ברשתות הסטרימינג השונות בשבוע הראשון לצאת האלבום. בדצמבר 2020 פורסם כי האלבום הוא האלבום השני המושמע ביותר של אישה בשנת 2020 בספוטיפיי, כשלפניו When We All Fall Asleep, Where Do We Go? מאת בילי אייליש.
יו מקינטייר מפורבס ציין שנראה כי Folklore "מציג ביצועי תרשים והצלחה מסחרית טובים יותר" מ-Lover בשבוע הראשון לצאתו, אף על פי שלא יצאו ממנו סינגלים לפני הוצאת האלבום ושהכרזתו נעשתה 16 שעות לפני שיצא רשמית. כמו כן הוסיף כי "ניתן לראות כי רצועות מתוך Folklore שלא היה להם קידום ספציפי, הצליחו לצבור כמות השמעות כפולה מזו של הסינגלים מ-Lover, שדווקא כן זכו לפעולות קידום".
מיקומי שיא

|   ‏‏‏  מצעדים ודירוגים (2020–2022)> מדינה |   ‏‏‏  מצעדים ודירוגים (2020–2022)> מצעד |   ‏‏‏  מצעדים ודירוגים (2020–2022)> מיקום שיא |
| --- | --- | --- |
|  אוסטריה | Ö3 אוסטריה טופ 40‏ | 2 |
|  אוסטרליה | מצעד האלבומים האוסטרלי | 1 |
|  אורוגוואי | מוניטור לטינו | 1 |
|  איסלנד | הפלייליסט | 8 |
|  איטליה | מצעד האלבומים האיטלקי | 8 |
|  אירלנד | מצעד האלבומים האירי | 1 |
|  אסטוניה | אסטי טיפ-40 | 1 |
|  ארגנטינה | ארגנטינה הוט 100 | 1 |
|  ארצות הברית | בילבורד 200 | 1 |
|  ארצות הברית | מצעד האלבומים האלטרנטיביים | 1 |
|  ארצות הברית | מצעד אלבומי הרוק & האלטרנטיביים | 1 |
|  ארצות הברית | מצעד האלבומים המסחריים | 1 |
|  ארצות הברית | מצעד אלבומי ה-Tastemaker | 1 |
|  ארצות הברית | מצעד אלבומי הסטרימינג | 16 |
|  גרמניה | GfK – טופ 100 | 5 |
|  דנמרק | היטליסטן | 1 |
|  הולנד | מצעד 100 האלבומים ההולנדיים | 2 |
|  הונגריה | Mahasz | 7 |
|  הממלכה המאוחדת | מצעד האלבומים הבריטי | 1 |
|  הממלכה המאוחדת | מצעד האלבומים הדיגיטליים | 1 |
|  הממלכה המאוחדת | מצעד אלבומי האמריקנה | 1 |
|  הממלכה המאוחדת | מצעד אלבומי הסטרימינג | 1 |
|  ולוניה | אולטראטופ 40 | 3 |
|  יוון | IFPI Greece | 1 |
|  יפן | מצעד האלבומים היפניים החמים | 8 |
|  יפן | מצעד האלבומים היפניים | 8 |
|  יפן | אוריקון | 10 |
|  ליטא | AGATA | 2 |
|  נורווגיה | VG-lista | 1 |
|  ניו זילנד | המצעד הניו זילנדי הרשמי | 1 |
|  סלובקיה | ČNS IFPI | 4 |
|  ספרד | PROMUSICAE | 2 |
|  סקוטלנד | מצעד האלבומים הסקוטי | 2 |
|  פולין | ZPAV | 8 |
|  פורטוגל | מצעד האלבומים הפורטוגזי (AFP) | 2 |
|  פינלנד | המצעדים הפיניים הרשמיים | 1 |
|  פלנדריה | אולטראטופ 50 | 1 |
|  צ'כיה | ČNS IFPI | 1 |
|  צרפת | SNEP | 12 |
|  קוריאה הדרומית | סירקל צ'ארט | 27 |
|  קנדה | מצעד האלבומים הקנדי | 1 |
|  קרואטיה | מצעד האלבומים הבין-לאומיים | 2 |
|  שוודיה | סוורייטופליסטן | 3 |
|  שווייץ | המצעד השווייצרי | 1 |
נתוני מכירות

| אזור | תואר | מכירות |
| --- | --- | --- |
| אוסטריה (IFPI Austria) | פלטינה | 15,000 |
| אוסטרליה (ARIA) | 2× פלטינה | 140,000 |
| איטליה (FIMI) | פלטינה | 50,000 |
| ארצות הברית (RIAA) | 2× פלטינה | 2,289,000 |
| בלגיה (BEA) | זהב | 10,000 |
| גרמניה (BVMI) | זהב | 100,000 |
| דנמרק (IFPI Denmark) | פלטינה | 20,000 |
| הממלכה המאוחדת (BPI) | 2× פלטינה | 600,000 |
| נורווגיה (IFPI Norge) | פלטינה | 20,000 |
| ניו זילנד (Recorded Music NZ) | 4× פלטינה | 60,000 |
| סינגפור (RIAS) | זהב | 5,000 |
| ספרד (PROMUSICAE) | זהב | 20,000 |
| פולין (ZPAV) | פלטינה | 20,000 |
| פורטוגל (AFP) | זהב | 7,500 |
| שווייץ (IFPI Switzerland) | זהב | 10,000 |
סיכום
| בכל העולם | — | 3,366,500 |
היסטוריית יציאות לאור

| אזור | תאריך יציאה | פורמט | גרסה | חברת תקליטים | מקור |
| --- | --- | --- | --- | --- | --- |
| כלל העולם | 24 ביולי 2020 | הזרמת מוזיקה • הורדה דיגיטלית | סטנדרטית | ריפבליק |  |
| הממלכה המאוחדת | 4 באוגוסט 2020 | תקליטור | דלוקס | EMI |  |
| כלל העולם | 7 באוגוסט 2020 | תקליט • תקליטור • קלטת שמע | דלוקס | ריפבליק |  |
| יפן | 7 באוגוסט 2020 | תקליטור | דלוקס | יוניברסל יפן |  |
| יפן | 7 באוגוסט 2020 | תקליטור • DVD | מהדורה מיוחדת | יוניברסל יפן |  |
ביאורים

זוהי עטיפת המהדורה הפיזית והדיגיטלית של האלבום, הנקראת "In the Trees" (מעוצבת באותיות קטנות). בנוסף לכך, ישנן שבע עטיפות נוספות של האלבום, שנמכרו באתר האינטרנט של סוויפט בשבוע צאתו.
↑  זוהי עטיפת המהדורה הפיזית והדיגיטלית של האלבום, הנקראת "In the Trees" (מעוצבת באותיות קטנות). בנוסף לכך, ישנן שבע עטיפות נוספות של האלבום, שנמכרו באתר האינטרנט של סוויפט בשבוע צאתו.
↑  נשלח לתחנות רדיו אלטרנטיבי בארצות הברית בלבד.
↑  נשלח לתחנות רדיו קאנטרי בארצות הברית בלבד.
↑  בציטוט המדויק השתמשה במינוח "some musical heroes of mine".
1 2  מקום ראשון משותף יחד עם אלבום ההמשך Evermore של סוויפט שיצא באותה השנה.
1 2 3 4 5 6 7 8 9 10 11  מוזיקאי זה קיבל קרדיט גם בהקלטת המכשור של האלבום
פאדל אל-עזאווי

| --- | --- |
אין תמונה חופשית
 לידה:  1940 (בן 85 בערך) כירכוכ, עיראק 
 מדינה:  ממלכת עיראק, הבעת' בעיראק, הרפובליקה העיראקית (1958–1968), גרמניה 
 מקום מגורים:  ברלין 
 מקום לימודים:  אוניברסיטת לייפציג, אוניברסיטת בגדאד 
 שפות היצירה:  ערבית 
 
פאדל אל-עזאווי (בערבית: فاضل العزاوي, תעתיק מדויק: פאצ'ל אלעזאוי; נולד ב-1 ביולי 1940) הוא משורר, סופר ומתרגם עיראקי גולה, המתגורר בגרמניה.
חייו

נולד בעיר כירכוכ בצפון עיראק למשפחה ערבית, וקיבל בילדותו חינוך דתי. במהלך התבגרותו בכירכוכ, עיר שאוכלוסייתה מגוונת מבחינה אתנית, דתית ולשונית, נחשף אל-עזאווי להשפעות תרבותיות שונות, כגון מזמורים שהושמעו בטקסי-דת סוּפיים, שירה של משוררי-רחוב ממוצא טורקמני ודקלום פרקי הקוראן. כבר בגיל צעיר החל לכתוב שירה ולפרסם את שיריו, וזכה לחשיפה משמעותית ראשונה במספר מכתבי-העת הספרותיים שראו אור בביירות באותה תקופה.
אל-עזאווי למד ספרות אנגלית באוניברסיטת בגדאד, והצטרף למפלגה הקומוניסטית העיראקית, אך במהרה עזב אותה בעקבות ביקורת שהייתה לו על דרכי התנהלותה ועל עמדותיה הפוליטיות. היה ממייסדי חבורת כירכוכ, חבורה ספרותית בולטת שהתגבשה בעיר ושחברים בולטים אחרים בה היו המשוררים סרגון בולוס וסלאח פאיק, ונמנה עם חבריה הבולטים והפוריים ביותר. במהלך שנות ה-60 פרסם שירה ביקורתית כנגד משטר הבעת' הראשון בעיראק ושהה שנתיים בכלא, בשנים 65–1963. חוויות הכלא שלו היוו עבורו השראה לכתיבת ספר הפרוזה הראשון שלו, "אגף מספר 5" (אל-קלעה אל-ח'אמסה). בשנת 1971 נכלא אל-עזאווי בפעם השנייה, לאחר שהקריא שיר מחאה פוליטי בפומבי.
בשנת 1976 זכה במלגת לימודים מאוניברסיטת לייפציג שבגרמניה המזרחית ועזב את עיראק. בשנת 1983 השלים דוקטורט בעיתונות באוניברסיטת לייפציג ובאותה שנה עזב לברלין, בה הוא מתגורר עד היום. בשנת 2003 פורסם קובץ המאגד מבחר משיריו בשפה האנגלית, "עושה הנסים". בשנת 2007 פורסם בקהיר אוסף עבודותיו המלא של אל-עזאווי (אל-אעמאל אל-כּאמלה).